પાટણની કલેક્ટર કચેરી ખાતે 15 ફેબ્રુઆરીએ આત્મવિલોપન કરનાર ભાનુભાઈ વણકરના મોત અંગે સમગ્ર ઘટનાની તપાસ કરવા માટે રાજ્ય સરકારે સીટની રચના કરી છે. રાજ્યના ગૃહ રાજ્ય પ્રધાન પ્રદીપસિંહ જાડેજાએ આ અંગે પ્રત્રકાર પરિષદ યોજી હતી. તેમણે જણાવ્યું કે, પાટણ જિલ્લાની દુદખા ગામના દલિત પરિવારની ઘટના સંદર્ભે રાજ્ય સરકાર પ્રથમ દિવસથી જ ગંભીર છે અને મુખ્યપ્રધાન વિજય રૂપાણીએ તમામ પ્રકારે સહાયરૂપ થવા માટે નિર્ણયો લીધા છે. આ ઘટનાની ન્યાયિક તપાસ થાય તે માટે મહાનિરીક્ષકના અધ્યક્ષસ્થાને ખાસ તપાસ દળ (SIT) રચવાનો નિર્ણય કરવામાં આવ્યો છે. આ તપાસ પંચ 31 માર્ચ પહેલા સંપૂર્ણ તપાસ કરીને અહેવાલ પરત કરશે. જે વ્યક્તિ જવાબદાર હશે તેમની સામે કાર્યવાહી કરવામાં આવશે.